KOMMISSIONENS BESLUTNING

af 23. februar 2000

om principiel anerkendelse af, at de dossierer, som er forelagt til grundig behandling med henblik på eventuel optagelse af thiacloprid, forchlorfenuron og thiamethoxam i bilag I til Rådets direktiv 91/414/EØF om markedsføring af plantebeskyttelsesmidler, er fuldstændige

(meddelt under nummer K(2000) 474)

(EØS-relevant tekst)

(2000/181/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 1999/80/EF(2), særlig artikel 6, stk. 3, og

ud fra følgende betragtninger:

(1) Ifølge direktiv 91/414/EØF (i det følgende benævnt "direktivet") skal der udarbejdes en EF-liste over godkendte aktive stoffer i plantebeskyttelsesmidler.

(2) Medlemsstaternes myndigheder har af ansøgerne fået forelagt et dossier med henblik på at få optaget tre aktive stoffer i direktivets bilag I.

(3) Bayer Plc forelagde de britiske myndigheder et dossier vedrørende det aktive stof thiacloprid den 11. september 1998.

(4) SKW Trostberg AG forelagde de spanske myndigheder et dossier vedrørende det aktive stof forchlorfenuron den 7. december 1998.

(5) Novartis Crop Protection AG forelagde de spanske myndigheder et dossier vedrørende det aktive stof thiamethoxam den 17. marts 1999.

(6) Nævnte myndigheder gav Kommissionen resultaterne af en første undersøgelse af, om dossieret er fuldstændigt med hensyn til data- og informationskravene i direktivets bilag II, og for mindst et plantebeskyttelsesmiddel, der indeholder det aktive stof, i direktivets bilag III. Derefter indsendte ansøgerne dossiererne til Kommissionen og de øvrige medlemsstater i henhold til artikel 6, stk. 2.

(7) Dossiererne for thiacloprid, forchlorfenuron og thiamethoxam blev videregivet til Den Stående Komité for Plantesundhed den 20. juli 1999.

(8) Efter direktivets artikel 6, stk. 3, skal det på EF-plan bekræftes, at hvert dossier anses for principielt at opfylde data- og informationskravene i direktivets bilag II og for mindst ét plantebeskyttelsesmiddel, der indeholder det aktive stof, i direktivets bilag III.

(9) Bekræftelsen er nødvendig, for at der kan foretages en grundig behandling af dossieret, og for at medlemsstaterne foreløbigt kan godkende plantebeskyttelsesmidler, der indeholder det aktive stof, samtidig med at betingelserne i direktivets artikel 8, stk. 1, navnlig kravet om, at der skal foretages en detaljeret vurdering af det aktive stof og plantebeskyttelsesmidlet ud fra direktivets krav, opfyldes.

(10) Ovenstående udelukker ikke, at ansøgeren kan anmodes om yderligere data eller oplysninger, hvis det under den grundige behandling viser sig, at der er behov for sådanne, for at der kan træffes en afgørelse.

(11) Medlemsstaterne og Kommissionen går ud fra, at Det Forenede Kongerige vil foretage en grundig behandling af dossieret vedrørende thiacloprid, og at Spanien vil foretage en grundig behandling af dossiererne vedrørende forchlorfenuron og thiamethoxam.

(12) Det Forenede Kongerige og Spanien fremlægger konklusionerne af behandlingen tillige med eventuelle anbefalinger om optagelse af eventuelle betingelser herfor for Kommissionen hurtigst muligt, dog senest i løbet af et år. Når denne rapport foreligger, vil den grundige behandling blive fortsat med sagkyndig bistand fra alle medlemsstaterne i Den Stående Komité for Plantesundhed.

(13) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Følgende dossierer opfylder principielt data- og informationskravene i direktivets bilag II og for mindst ét plantebeskyttelsesmiddel, der indeholder det aktive stof, i direktivets bilag III under hensyntagen til de påtænkte anvendelsesformål:

1) Det dossier, som Bayer Plc indsendte til Kommissionen og medlemsstaterne med henblik på optagelse af thiacloprid som aktivt stof i bilag I til direktiv 91/414/EØF, og som blev videregivet til Den Stående Komité for Plantesundhed den 20. juli 1999.

2) Det dossier, som SKW Trostberg AG indsendte til Kommissionen og medlemsstaterne med henblik på optagelse af forchlorfenuron som aktivt stof i bilag I til direktiv 91/414/EØF, og som blev videregivet til Den Stående Komité for Plantesundhed den 20. juli 1999.

3) Det dossier, som Novartis Crop Protection AG indsendte til Kommissionen og medlemsstaterne med henblik på optagelse af thiamethoxam som aktivt stof i bilag I til direktiv 91/414/EØF, og som blev videregivet til Den Stående Komité for Plantesundhed den 20. juli 1999.

Artikel 2

Denne beslutning er rettet til medlemsstaterne.

Udfærdiget i Bruxelles, den 23. februar 2000.

På Kommissionens vegne

David BYRNE

Medlem af Kommissionen

(1) EFT L 230 af 19.8.1991, s. 1.

(2) EFT L 210 af 10.8.1999, s. 13.